HARUSI.

Siku hiyo. Tuliamka asubuhi sana. Pengine tuseme, asubuhi mbichi. Ilikuwa siku ya Jumamosi. Tulikuwa tunajiandaa kwa ajili ya harusi ya kakangu, Richard. Ni siku ambayo sote tulikuwa tumeisubiri kwa hamu kuu. Waswahili husema. Hamu na ghamu. Siku ambayo ilikuwa imepangwa kwa muda mrefu. Muda wa zaidi ya miaka miwili. Sasa siku hii ilikuwa imewadia. 

Tuliamka saa kumi kamili za asubuhi. Sidhani kama kuna yeyote ambaye alipata usingizi siku hiyo. Kama sote tulikesha. Mkesha wa furaha. Mkesha wa tabasamu. Mkesha wa harusi. Mkesha ambao ni wakujitakia. Wengine tulikesha zaidi kumshinda Richard. Richard ambaye sasa ni Bwana harusi. Sijui nini kilitunyima usingizi lakini ni furaha tu.

Richard usiku huo alikuwa kama Mwendawazimu. Alikuwa hajielewi hata kidogo. Akili zake zilikuwa zishatangulia harusini. Hakuwa anaamini kwamba siku ambayo ingefuata, angeunganishwa na kipenzi chake cha roho. Barafu ya moyo. Mpenzi wake wa siku nyingi. Mpenzi ambaye wamevumilia mengi pamoja. Mpenzi wa dhati. Kwa kweli kipendacho roho ni dawa. Richard alikuwa akitabasamu tu. Kwake usiku huo ulikuwa mrefu sana. Aliuwona kama mwaka mzima kwake. Alitamani aukimbize muda lakini alishindwa. Alitamani aamshe hata jua , lakini hakuwa na uwezo hata kidogo.

Siku hiyo Jumamosi, Richard aliamka saa tisa. Wengi hawakushangazwa na hili kwani ni kawaida kwa binadamu yeyote. Alimwamsha yule atakaye mvalisha nguo na kumtengeneza ipasavyo. Ili wachukua masaa mawili Kuwa tayari. Richard alivalishwa suruali ya rangi ya bluu. Shati lake lilikuwa jeupe. Tai ndogo kabisa ya bluu. Alivalishwa kizibao. Saa ya mkononi. Ilikuwa ni mara ya kwanza Richard kuvalia saa kama hiyo. Uso wake uling'ara na kumetameta kama nyota angani.

Baada ya kuvalishwa koti. Alivaa soksi ya kijivu na viatu vyeusi. Viatu vyake vilikuwa vinang'aa. Ungeweza kujiona vizuri sana, bila msaada wa kioo. Wueeh!. Richard kweli alikuwa mtanashati. Siku hiyo alipikiwa chakula spesheli. Ugali wa mtama. Kitoweo cha kuku, na kabeji kwa umbali. Mama alimlazimisha tu kula. Richard alikuwa ameshiba kwa furaha. Lakini ilikuwa vyema ale chakula.

Ilipofika saa mbili kamili. Magari ya kutubeba yalikuwa yamefika. Magari haya yalikuwa yamerembeshwa kweli kweli. Balimi za bluu na maua ya bluu yalionekana yakipepea kwa furaha. Ni kana kwamba yalikuwa yanafurahia na kumshangilia bwana harusi. Sote tulikuwa tayari kuondoka. Nilimsongea Richard karibu ili nimtakie kila la heri. Nilipofikia niliskia sauti ya midundo ya moyo. Kwa kweli ni furaha mno.

Magari ishirini na mbili, likiwemo basi tatu za shule, yote yalikuwa yamejaa. Bwana harusi alibebwa kwa gari lake maalum. Safari iling'oa nanga. Watu walianza kuimba kwa furaha. Vigelegele vilitawala kotekote. Tabasamu zilituvaa na kututosha vizuri sana. Magari hayakuendeshwa kwa kasi. Ulikuwa mwendo wa polepole tu. Kama mababu walivyosema. Pole pole ndio mwendo.

Tuliwasili mwendo wa saa nne hivi. Harusi iliratibiwa kufanyika katika kanisa la kikatoliki la Parokia ya Limuru. Mandhari yalivutia mno. Tuliupata umati mkubwa sana ukitusubiri . Kanisa lilikuwa limejaa kiasi cha kuwatapika wengine. Kadri magari yalivyokuwa yakiingia ndivyo vigelegele vilivyo zidi kusikika angani. Bwana harusi alishuka polepole, na kuelekea kanisani.

Harusi ilianza rasmi. Baada tu ya msafara wa Bwana harusi kutulia. Tulisikia sasa vigelegele vya aina yake. Vifijo na shangwe kila mahali. Ngoma na nyimbo za kitamaduni. Nyimbo za sifa. Densi na minenguo ya kila aina. Ghafla bin vuu, Bibi harusi alishuka garini. Alikuwa amerembeshwa akarembeka . Alikuwa Malkia wa aina yake. Alimeremeta na kumetameta. Alishinda nyota kwa kumetameta. Alishinda tausi kwa urembo na maringo.

Bibi harusi alitandikiwa maleso kila mahali. Vumbi haikupata nafasi ya kuguza kiatu chake cha dhamana. Kiatu cheupe. Kiatu kizuri tena sana. Neti yake ikishikiliwa upande wa nyuma isije ikawa na uchafu. Naye pia alitabasamu. Alitembea mwendo wa aste aste bila haraka yoyote. Kwani walikuwa wanaharakisha nini na siku ni yao?

Bibi harusi aliingizwa kanisani kwa aina fulani ya densi . Huku wasichana wadogo mbele yake wakimwaga maua kila mahali. Wimbo wa kikosi cha Zabron singers wa 'Sweetie Sweety' ulikuwa ukiimbwa. Hakika siku ilifana. Furaha zaidi ya furaha. Bibi harusi alisindikizwa hadi mbele ya kanisa alipopaswa kuketi. Na ibada ikaanza rasmi.

Ibada ilianza saa tano na dakika kumi. Kasisi alisimama kwa furaha ili aombe kwa ajili ya harusi yao. Walisimamishwa, Bwana harusi na Bibi harusi. Kasisi alimwomba, Bwana harusi athibitishe iwapo Bibi harusi alikuwa ndiye. Ilikuwa wakati wa kula kiapo. Kasisi aliuliza kama kuna yeyote ambaye alikuwa na pingamizi kwa ndoa hiyo. Kila mtu alitulia, huku nyoyo zikishinda. Kila mtu alitulia tuli. Lilikuwa ni ombi la kila mtu kwa pasitokee yoyote wa kupinga ndoa hiyo.

Baada ya dakika mbili hivi. Mwendawazimu alirukia dirishani huku akipiga kelele. Alisema kwamba yeye hataki hao waoane. Watu walishtuka. Wengine walichukulia tu mzaha. Alipokuwa bado anaelekea mbele ya kanisa, alibebwa juu juu, na kutemwa nje. Mwendawazimu huyu alikuwa amevaa viraka tu, mguuni hakuwa na kiatu, lakini alikuwa msafi sana. Kinyume na wenda wazimu wengine.

Kitendo cha mwendawazimu huyo kilikuwa karibu kufanya Bwana harusi kuzirai. Alishukuru Mungu kimoyomoyo, baada ya kugundua Kuwa alikuwa mwendawazimu. Vinginevyo mambo yangeenda mrama. Kwani hangekubali lolote na liwe kumwacha Lucia kipenzi chake. Kasisi aliendelea na ibada. Baada ya viapo ilifika wakati wa kupeana zawadi.

Watu walijiandaa vyema. Walikuwa tayari kuwatakia wawili hawa kila la heri. Wapo waliwazawidi gari. Wengine walipea viti aina ya sofa. Wengine kabati nakadhalika. Zawadi zilikuwa nyingi mno. Wengine walileta pesa kama zawadi kwa ajili ya ndoa hii mpya. Wakielekea kukamilisha sehemu ya zawadi. Wasichana wawili walijitokeza na kuleta zawadi yao waliyokuwa wameifunga vizuri sana. Walipeleka zawadi hiyo huku wakicheza ngoma.

Wasichana hawa walipofika pale mbele, walisimama kidogo na kurudi nyuma. Huku wakicheza. Kila mtu alifurahishwa na miondoko yao ya mwili. Watu walipokuwa wakishangilia , ghafla wasichana hawa walifungua kasha hilo na kumwagia Bi. Harusi samadi usoni. Wakatimua mbio sana ili wasishikwe. Watu walistaajabu haya. Bwana harusi alishangaa kabisa bila kuelewa yalikuwa yakiendelea. Bi. Harusi alilia sana. Siku yake sasa imeharibika alijiangusha chini pu!


Question: Kakake msimulizi anaitwa nani
Answer: Richard